Administrația Națională de Meteorologie (ANM) a emis cod galben de instabilitate atmosferică valabil în mai multe județe ale țării.
Astfel, în perioada 21 mai, ora 16 – 22 mai, ora 10, instabilitatea atmosferică se va accentua treptat în Banat, Oltenia, sud-vestul Transilvaniei și sudul Crișanei, unde se va manifesta prin intensificări ale vântului, vijelii (viteze de 50…70 km/h), averse torențiale, frecvente descărcări electrice și izolat căderi de grindină. În intervale scurte de timp sau prin acumulare cantitățile de apă vor fi de 20…25 l/mp și izolat de peste 40 l/mp.
Pe de altă parte, în perioada 22 mai, ora 10 – 23 mai, ora 10, în Banat, Oltenia, Maramureș, vestul Transilvaniei și al Munteniei, precum și în zona Carpaților Occidentali, vor fi perioade cu instabilitate atmosferică accentuată care se va manifesta prin averse torențiale, descărcări electrice, intensificări ale vântului și izolat grindină. În intervale scurte de timp sau prin acumulare cantitățile de apă vor fi de 25…30 l/mp și izolat de peste 40 l/mp.
Județele vizate sunt: Satu Mare, Maramureș, Sălaj, Bihor, Cluj, Alba, Arad, Sibiu, Hunedoara, Timiș, Caraș-Severin, Gorj, Vâlcea, Argeș, Dâmbovița, Giurgiu, Teleorman, Olt, Dolj și Mehedinți.
Manifestări specifice instabilității atmosferice vor fi și în celelalte regiuni, dar pe arii restrânse.